અત્યારના સમયમાં લોકોની ખુશીઓના માપદંડ શું? આ સવાલનો કોઇ ચોક્કસ જવાબ ન હોઇ શકે. કારણ કે તુંડે તુંડે મતિર્ભિન્નાની જેમ જ દરેક વ્યક્તિ સાથે તેની ખુશીઓની વ્યાખ્યા પણ બદલાય. એટલે જેનાથી એક વ્યક્તિ ખુશ રહી શકે એ જ વિષયવસ્તુ કદાચ બીજા માટે ખુશી ન પણ આપી શકે. પણ આખરે ખુશીનો માપદંડ શું હોઇ શકે એ સવાલ છે. ખુશ રહેવા માટે શું જોઇએ? ગાડી, બંગલો, સારો એવો નોકરીધંધો, નોકરચાકર? આ બધા ખુશીઓ માટેના માપદંડ બની ગયાં છે આજના સમયમાં. પણ શું ખરેખર આ જ છે ખુશ થવા માટેના માપદંડ..? ફિલસૂફીનું જેને જ્ઞાન હોય એ આ વિષયમાં તરત જ એ તર્ક મૂકે કે આ ખુશી નહીં સુખ છે… બિલકુલ સાચું.. કારણ કે ખુશી અને સુખ આ બંને અલગ વસ્તુ છે.. એક મનનો ભાવ છે, જ્યારે બીજામાં ભૌતિક અને આધુનિક સમાજ સાથેના લગાવનો આનંદ છે. જીવનમાં સુખસુવિધાઓથી સુખાકારી ભલે હોય પણ એ જરુરી નથી કે સુખાકારીથી મનનો એ ભાવ મળે જેમાં માણસ મુક્ત મને મલકાઇ શકે. મસ્ત મૌલાની જેમ ફરતો માણસ સુખસુવિધાથી વંચિત હોઇ શકે પણ એ ખુશ નથી એવું ન કહી શકાય.. કારણ કે ખુશી તો મનનો આનંદ છે.